Diari Oficial de la Generalitat Valenciana


Sumari del DOGV 940, del 10-11-1988 (1988/812349)

ORDRE de 26 d'octubre de 1988, de la Conselleria de Cultura, Educació i Ciència, de la Generalitat Valenciana, per la qual es convoquen ajudes i beques per a la iniciació en la investigació en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/10/26/(2)/dof/vci/html**

### Dades del document

Número de DOGV
:   940

Data del DOGV
:   10-11-1988

Secció del DOGV
:   DISPOSICIONS GENERALS

Número del document
:   1988/812349


Data del document
:   26-10-1988

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * assignació per estudis
    * suport econòmic
    * política d'investigació
    * investigació universitària

Ordre de 26 d'octubre de 1988, de la Conselleria de Cultura, Educació i Ciència, per la qual es convoquen ajudes i beques per a la iniciació en la investigació a la Comunitat Valenciana.  
L'impuls creixent que ha experimentat la investigació en el nostre país durant els últims anys, ha posat en relleu la necessitat d'assegurar el seu increment futur amb la incorporació de joves investigadors. El programa de la Generalitat Valenciana Foment de la Investigació Científica y Tecnològica, articulat des de la Conselleria de Cultura, Educació y Ciència, ha contribuït decisivament a aquest impuls durant els darrers quatre anys mitjançant diverses modalitats d'ajudes adreçades als professors universitaris, investigadors - de plantilla o en procés de formació- i als departaments i instituts universitaris, vinculats a les universitats i centres d'investigació de la Comunitat Valenciana.  
La present Ordre té per objecte estendre aquestes beques i ajudes a estudiants i projectes d'activitats pràctiques en el segon cicle dels estudis universitaris, amb la finalitat d'afavorir la preparació de joves investigadors i de proporcionar millors condicions per a la impartició d'ensenyaments de caràcter pràctic i innovador.  
Per tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Article primer  
Es convoquen les beques i ajudes per a la iniciació en la investigació i per a la millor dotació de les activitats pràctiques que, amb aquesta mateixa finalitat, es programen dins del marc dels ensenyaments de segon cicle d'estudis durant el curs 1988/89. S'aproven les bases per les quals es regiran ambdues convocatòries, que s'inclouen com a Annexos a la present Ordre.  
Article segon  
Les beques i ajudes relacionades a l'article anterior seran sufragades amb càrrec a la línia 403/000/88, programa 542-10 del pressupost de 1988.  
DISPOSICIONS FINALS  
Primera  
S'autoritza el Director General d'Ensenyaments Universitaris i Investigació a dictar, dins l'àmbit de les seues competències, les resolucions que requereixen l'aplicació i el desplegament del que disposa aquesta Ordre.  
Segona  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.  
València, 26 d'octubre de 1988.  
El Conseller de Cultura, Educació i Ciència,   
CEBRIA CISCAR I CASABAN  
ANNEX I  
Beques d'Iniciació a la Investigació a la Comunitat Valenciana  
1. Objecte  
Aquestes beques tenen per objecte interessar els alumnes, matriculats en l'últim any del segon cicle d'estudis universitaris, per l'activitat científica dels Organismes Públics d'Investigació. Amb elles es pretén estimular la seua inclinació cap a la investigació científica i tècnica, afavorint un contacte precoç amb els procediments i mètodes de treball emprats a les universitats i Centres d'investigació de la Comunitat Valenciana.  
2. Beneficiaris  
Per poder optar a aquestes beques cal:  
a) Tenir la nacionalitat espanyola.  
b) Estar matriculat en l'últim curs d'estudis conduents a l'obtenció del títol de llicenciat, enginyer o arquitecte superior, en alguna de les Universitats de la Comunitat Valenciana.  
c) Realitzar les activitats d'investigació que es proposen, a les Universitats, Centres del Consell Superior d'Investigacions Científiques o en els centres d'investigació radicats a la Comunitat Valenciana.  
3. Sol·licituds i Documentació  
Les sol·licituds es formalitzaran en l'imprès el model del que es trobarà a disposició dels interessats en l'oficina d'informació de la Conselleria de Cultura, Educació i Ciència, i en els vice-rectorats d'investigació de les Universitats de la Comunitat Valenciana.  
Les sol·licituds, adreçades al Director General d'Ensenyaments Universitaris i Investigació de la Conselleria de Cultura, Educació i Ciència de la Generalitat Valenciana, podran presentar-se en el Registre General de la mencionada Conselleria, situat en Avda. de Campanar, 32, de València (46748). o per qualsevol dels mitjans establerts en l'article 66 de la Llei de Procediment Administratiu,  
Les sol·licituds constaran de la següent documentació:  
a) Imprès degudament complimentat, amb una memòria on s'haurà d'exposar el projecte d'investigació que el sol·licitant es proposa realitzar.  
b) Informe del professor/investigador responsable - que necessàriament haurà de ser doctor- en què es detalle el conjunt d'activitats científiques/tècniques que el candidat es proposa desenrotllar.  
c) Fotocòpia del DNI del sol·licitant.  
d) Fotocòpia del resguard de matrícula de l'últim curs (1988/89).  
e) Certificació acadèmica completa, on consten les qualificacions dels cursos anteriors.  
El termini de presentació serà de 20 dies hàbils des de la data de publicació de la present Ordre.  
4. Selecció de Becaris  
La selecció de beneficiaris serà realitzada atenent a l'expedient acadèmic dels candidats, a l'activitat que es proposen desenrotllar, així com a l'observada per part del professor que es responsabilitza d'aquesta.  
El Consell de Política Científica Tecnològica de la Generalitat Valenciana, elevarà proposta de beneficiaris 1 organismes d'adscripció al Director General d'Ensenyaments Universitaris i Investigació. La resolució definitiva de la Direcció General d'Ensenyaments Universitaris i Investigació serà publicada al Diari Oficial de la Generalitat Valenciana.  
Les decisions de caràcter científic que siguen adoptades per l'esmentat Consell no podran ser recorregudes.  
5. Dotació i Període d'Aprofitament  
La beca compren una dotació de 400.000 pessetes (que es farà efectiva en dos lliuraments), a més de l'import corresponent a les taxes acadèmiques de matrícula de l'últim curs d'estudis universitaris, que serà percebut per la Universitat on l'alumne es trobe matriculat.  
El període d'aprofitament es refereix al curs acadèmic 1988/89, i no podrà ser prorrogat.  
La beca serà incompatible amb altres beques o ajudes i amb remuneracions en concepte de salari.  
6. Caràcter de la Beca  
Aquestes beques no estableixen cap relació laboral ni amb la Generalitat Valenciana ni amb les Universitats; tampoc no impliquen, per part d'aquestes institucions, cap compromís pel que fa a la posterior incorporació dels seus beneficiaris a les plantilles d'aquestes.  
La renuncia a la beca haurà de sol·licitar-se a través de la Direcció General d'Ensenyaments Universitaris i Investigació de la Conselleria de Cultura, Educació i Ciència, que haurà de donar la seua aprovació.  
Els becaris es comprometen a observar una dedicació mínima, que serà establerta en cada cas, a l'organisme al qual queden adscrits.  
7. Obligacions dels Becaris  
Els becaris estan obligats a:  
a) Acceptar les normes fixades en aquesta convocatòria, així com les que la Direcció General d'Ensenyaments Universitària i Investigació establesca per al seu desplegament i seguiment científic.  
b) Complir amb aprofitament les activitats del pla presentat  
c) Trametre una memòria, durant el mes de març, i una altra durant el mes de setembre, sobre la tasca realitzada i els seus resultats, acompanyades ambdues del corresponent informe del professor/ investigador responsable de les activitats científiques, amb la finalitat de poder fer efectives les entregues de la beca.  
En cas d'incompliment d'alguna de les obligacions anteriorment senyalades la Direcció General d'Ensenyaments Universitaris podrà rescindir la concessió de l'ajuda, així com recaptar la devolució de les quantitats percebudes.  
ANNEX II  
Ajudes per a la Realització de Projectes de Pràctiques D'Iniciació a l'Activitat Investigadora  
1. Objecte  
Aquesta convocatòria, de caràcter experimental per al curs 1988/89, pretén estimular la creativitat dels departaments i instituts universitaris en el desplegament d'activitats pràctiques, mitjançant la incentivació d'innovacions en el disseny i en l'execució de pràctiques no convencionals, que tinguen per finalitat la iniciació a la investigació dins el marc dels ensenyaments de segon cicle.  
2. Beneficiaris  
Podran participar en aquesta convocatòria els departaments i instituts universitaris de les Universitats de la Comunitat Valenciana que imparteixen ensenyaments de segon cicle.  
3. Sol·licituds  
Les sol·licituds constaran de la següent documentació:  
a) Imprès normalitzat, degudament complimentat.  
b) Memòria, en la qual es detallen els objectius que es pretén d'assolir, l'originalitat i viabilitat de les pràctiques, el número d'alumnes, la capacitat formativa i els antecedents, si n'hi ha, amb una extensió màxima de quatre pàgines.  
c) Currículum vitae del director del projecte de pràctiques - que necessàriament haurà de ser doctor- on s'explicite la seua activitat docent i investigadora, amb inclusió d'una relació de publicacions.  
d) Descripció de l'equip col·laborador de les pràctiques, amb l'acceptació prèvia de la participació en aquestes, signada per cadascun dels seus components.  
Els impresos de sol·licitud estaran a disposició dels interessats a l'oficina d'informació de la Conselleria de Cultura, Educació i Ciència, i als vice-rectorats d'Investigació de les Universitats de la Comunitat Valenciana, les sol·licituds hauran de presentar-se al Director General d'Ensenyaments Universitaris i Investigació, a través del Vice-rectorat d'Investigació de cada Universitat, amb el vist-i-plau del/s director/s departament/s les instal·lacions del/s qual/s acolleixquen els proposats exercicis pràctics.  
El termini de presentació de sol·licituds serà de 20 dies hàbils a partir del de la publicació de la present Ordre.  
4. Característiques de les Ajudes  
Les ajudes que es convoquen comprenen una dotació de fins tres milions de pessetes, tenint caràcter únic i extraordinari, i no implicant cap compromís per al seu ulterior manteniment. La moderació o ajust pressupostari de la proposta serà considerada com un factor positiu en l'avaluació de la sol·licitud.  
Cada departament o institut universitari podrà presentar una sola sol·licitud d'ajuda. Nogensmenys, els seus components podran col·laborar en equips que suscriguen altres sol·licituds.  
5. Resolució  
Les sol·licituds seran avaluades i informades pel Consell de Política Científica i Tecnològica de la Generalitat Valenciana, que podrà recabar qualsevol informació addicional, establint els contactes necessaris, amb anterioritat a la formalització de la proposta que elevarà al Director General d'Ensenyaments Universitaris i Investigació. La resolució definitiva serà publicada en el Diari Oficial de la Generalitat Valenciana.  
Les decisions de caràcter científic que siguen adoptades per l'esmentat Consell no podran ser recorregudes.  
L'abonament de les ajudes s'efectuarà de la manera següent: el 75% de l'import després de l'adjudicació de les mateixes, i el 25% restant una vegada es justifique documentalment la seua realització.  
6. Obligacions  
Els beneficiaris de les ajudes per a la realització de projectes de pràctiques d'iniciació a la investigació queden obligats a retornar l'import de l'ajuda rebuda, si les practiques no arribaren a realitzar-se.  
Qualsevol modificació en el programa de practiques haurà de ser comunicada a la Direcció General d'Ensenyaments Universitaris i Investigació i que haurà d'autoritzar-la.


Còpia Permalink ELI